b"\n_START_ARTICLE_\nHMS Ocean (1805)\n_START_SECTION_\nValmistus\n_START_PARAGRAPH_\nSir John Henslow'n suunnittelema alus tilattiin 4. toukokuuta 1797 Woolwichin telakalta, jossa sen vastaavana mestarina oli John Tovery hein\xc3\xa4kuuhun 1801 ja sen j\xc3\xa4lkeen Edward Sison. Suunnitelma hyv\xc3\xa4ksyttiin 21. kes\xc3\xa4kuuta 1797, jolloin se siirrettiin omaksi luokakseen Dreadnought-luokasta. Sen k\xc3\xb6li laskettiin 1. lokakuuta 1792, ja se laskettiin vesille 24. lokakuuta 1805. Alus valmistui takiloitavaksi ja varustettavaksi jo 10. joulukuuta 1801. Valmistuskustannukset olivat 90\xc2\xa0076 puntaa sis\xc3\xa4lt\xc3\xa4en varustamisen.\n_START_SECTION_\nPalvelus\n_START_PARAGRAPH_\nAlus otettiin palvelukseen marraskuussa 1805 p\xc3\xa4\xc3\xa4llikk\xc3\xb6n\xc3\xa4\xc3\xa4n Francis Pender, ja se l\xc3\xa4hti vuonna 1806 V\xc3\xa4limerelle. Vuonna 1807 alus oli V\xc3\xa4limerell\xc3\xa4 Collingwoodin lippulaivana p\xc3\xa4\xc3\xa4llikk\xc3\xb6n\xc3\xa4\xc3\xa4n Richard Thomas. Alus poistettiin palveluksesta hein\xc3\xa4kuussa 1809._NEWLINE_Alus oli tammikuusta 1811 huhtikuuhun 1812 Plymouthissa telakalla, jossa sille tehtiin pienehk\xc3\xb6j\xc3\xa4 korjauksia ja se varustettiin. Telakoinnin kustannukset olivat 49\xc2\xa0622 puntaa. Alus palasi palvelukseen tammikuussa 1812 p\xc3\xa4\xc3\xa4llikk\xc3\xb6n\xc3\xa4\xc3\xa4n Robert Plampin, ja se l\xc3\xa4hti V\xc3\xa4limerelle 17. huhtikuuta. Alus poistettiin palveluksesta hein\xc3\xa4kuussa 1814, ja se siirrettiin reserviin Plymouthissa._NEWLINE_Alus luokiteltiin vuonna 1817 ensimm\xc3\xa4isen luokan linjalaivaksi. Alus muutettiin vuonna 1841 em\xc3\xa4laivaksi, ja se romutettiin vuonna 1875. Aluksen keulakuva on museoitu Queensboroughiin Kentiin."